SKY เพิ่มทุนแลกซื้อหุ้น “GFIN” อีก 60% มูลค่า 90 ลบ.
บอร์ด SKY ไฟเขียวเพิ่มทุน 8 ล้านหุ้น มูลค่า 90 ลบ. แลกซื้อหุ้น “GFIN” อีก 60%-เพิ่มวงเงินออกตราสารหนี้อีก 500 ลบ. รวมเป็นวงเงิน 1,000 ลบ. เตรียมเสนอที่ประชุมผู้ถือหุ้นไฟเขียว 29 เม.ย.65
บอร์ด SKY ไฟเขียวเพิ่มทุน 8 ล้านหุ้น มูลค่า 90 ลบ. แลกซื้อหุ้น “GFIN” อีก 60%-เพิ่มวงเงินออกตราสารหนี้อีก 500 ลบ.
21 มี.ค. 2565

บริษัท สกายไอซีที จำกัด (มหาชน) หรือ SKY เปิดเผยว่า ที่ประชุมคณะกรรมการบริษัท ครั้งที่ 2/2565 เมื่อ 18 มี.ค. 65 มีมติอนุมัติการซื้อหุ้นของบริษัท จีฟินน์ (ไทยแลนด์) จำกัด (GFIN) ซึ่งเป็นบริษัทย่อยของบริษัทฯ โดยการเข้าซื้อหุ้นจำนวน 120,000 หุ้น มูลค่าที่ตราไว้หุ้นละ 100 บาท หรือคิดเป็น 60% ของจำนวนหุ้นทั้งหมดของ GFIN จากผู้ถือหุ้นเดิม ได้แก่ (1) บริษัท จีฟินน์ คอร์ปอเรชั่น จำกัด (2) นายพนมกร ตังทัตสวัสดิ์ (3) นายเจน คาซาโนะ (4) นายมารชัย กองบุญมา (5) นางสาวเกตุนภัส โชคอภิสังข์ (6) นายประเสริฐ วิศาลบูชนีย์ (7) นายกรกช เกียรติสามารถ (8) นายวรพจน์ อำนวยพล (9) นางจัญจรี ล่ำซำ (10) นางสาววิชุดา วาณิชยพงศ์ และ (11) นายเอกลักษณ์ คณิตนวกิจ ในราคา 11.25 บาท รวมถึงการเข้าทำสัญญาซื้อขายหุ้นข้อตกลง สัญญาอื่น ๆ และเอกสารอื่น ๆ ที่เกี่ยวข้องกับการซื้อและรับโอนหุ้นจากกลุ่มผู้ขายหุ้น GFIN (ธุรกรรมการซื้อหุ้น GFIN)
ทั้งนี้ เมื่อเปรียบเทียบมูลค่ายุติธรรม (Fair Value) ของ GFIN กับของบริษัทฯ แล้ว คณะกรรมการบริษัทฯ จึงมีมติเห็นสมควรอนุมัติให้เสนอต่อที่ประชุมผู้ถือหุ้นเพื่อพิจารณาอนุมัติการออกและจัดสรรหุ้นสามัญเพิ่มทุนของบริษัทฯ จำนวนไม่เกิน 8,000,000 หุ้น มูลค่าที่ตราไว้หุ้นละ 0.50 บาท ในราคาเสนอขาย 11.25 บาทต่อหุ้น คิดเป็นมูลค่ารวมทั้งสิ้น 90,000,000 บาท ให้แก่กลุ่มผู้ขายหุ้น GFIN เพื่อใช้ชำระเป็นค่าตอบแทนสำหรับการซื้อและรับโอนหุ้น GFIN จากกลุ่มผู้ขายหุ้น GFIN ซึ่งคิดเป็นร้อยละ 1.28 ของจำนวนหุ้นที่ออกและชำระแล้วทั้งหมดของบริษัทฯ (คำนวณจากจำนวนหุ้นที่ออกและชำระแล้วทั้งหมดของบริษัทฯ ภายหลังการเข้าทำธุรกรรมการซื้อหุ้น GFIN)
โดยคณะกรรมการบริษัท อนุมัติการเพิ่มทุนจดทะเบียนของบริษัท จำนวน 4 ล้านบาท จากจำนวน 308,133,287.50 บาท เป็นทุนจดทะเบียน  312,133,287.50 บาท โดยออกหุ้นเพิ่มทุนจำนวนไม่เกิน 8 ล้านหุ้น เพื่อใช้ชำระเป็นค่าตอบแทนสำหรับธุรกรรมการซื้อหุ้น GFIN ให้แก่กลุ่มผู้ขายหุ้น GFIN
นอกจากนี้ คณะกรรมการบริษัท อนุมัติเพิ่มวงเงินการออกและเสนอขายตราสารหนี้ของบริษัท อีกจำนวน 500 ล้านบาทเป็นวงเงินรวมไม่เกิน 1,000 ล้านบาท
ทั้งนี้อนุมัติกำหนดวันประชุมสามัญผู้ถือหุ้นประจำปี 2565 ในวันที่ 29 เม.ย.65 เวลา 15.30 น.ผ่านสื่ออิเล็กทรอกนิกส์ (e-AGM) และกำหนดให้วันที่ 4 เม.ย.65 เป็นวันกำหนดรายชื่อผู้ถือหุ้นที่มีสิทธิเข้าร่วมประชุมและออกเสียง (Record Date)